钦定古今图书集成/明伦汇编/宫闱典/第116卷 > 李璋
## 钦定古今图书集成/明伦汇编/宫闱典/第116卷 > 李璋

按《宋史外戚传》：“璋，用和子，字公明，以章懿皇后恩补三班借职，积官为天平军节度观察留后，知澶州，护
塞商胡。会河涨，讹言水且至，璋据听事自若，人心乃
安，河亦不溢。徙曹州观察使，累迁武胜军节度使、殿
前都指挥使。仁宗书‘忠孝李璋’字并秘书赐之，宴近
臣群玉殿，酒半，命大盏二，饮韩琦及璋，如有所属。帝”
崩，执政欲增京城甲士，璋曰：“例出累代，不宜辄易。”时
禁卫相告《乾兴故事》，内给食物中有金，既而果赐食，
众视食中，璋曰：“天子未临政，已优赏，汝何功，复云云，
敢諠者斩！”众乃定。以武成军节度使知郓州。京东盗
白日杀县令，略人道中。璋信赏罚擒捕，盗为衰止。岁
大雨水，竞以船筏邀利，多溺死者，璋一切籍之，约所
胜载如黄河法。发卒城州西关，调夫修路数十里，夹
道植柳，人指为“李公柳。”知邓州，坐失举，改节振武军、
知郢州。还朝，道卒，年五十三。赠太尉，谥曰良惠。弟玮、
珣。